b'\n_START_ARTICLE_\nB\xc4\x83t\xc4\x83lia de la Dunkerque\n_START_SECTION_\nUrm\xc4\x83ri\n_START_PARAGRAPH_\nEvacuarea cu succes a celor 338.000 solda\xc8\x9bi alia\xc8\x9bi de la Dunkerque a \xc3\xaencheiat prima faz\xc4\x83 a B\xc4\x83t\xc4\x83liei Fran\xc8\x9bei. A asigurat cre\xc8\x99terea moralului britanic, dar a l\xc4\x83sat armata francez\xc4\x83 singur\xc4\x83 \xc3\xaen fa\xc8\x9ba asalutului german._NEWLINE_Divizia a 51-a britanic\xc4\x83 a fost l\xc4\x83sat\xc4\x83 \xc3\xaen ariergard\xc4\x83 s\xc4\x83 acopere retragerea. Mul\xc8\x9bi dintre ei au c\xc4\x83zut \xc3\xaen lupt\xc4\x83 sau au c\xc4\x83zut prizonieri. Trupele germane au intrat \xc3\xaen Paris pe 14 iunie \xc8\x99i Fran\xc8\x9ba a capitulat pe 22 iunie._NEWLINE_La Dunkirk (Dunkerque), a fost ridicat un monument din marmur\xc4\x83 dup\xc4\x83 r\xc4\x83zboi. Textul se traduce prin: \xe2\x80\x9ePentru glorioasa memorie a pilo\xc8\x9bilor, marinarilor \xc8\x99i solda\xc8\x9bilor armatelor francez\xc4\x83 \xc8\x99i aliate care s-au sacrificat \xc3\xaen b\xc4\x83t\xc4\x83lia de la Dunkirk mai iunie 1940\xe2\x80\x9d._NEWLINE_Pierderea a celei mai mari p\xc4\x83r\xc8\x9bi a armelor, muni\xc8\x9biei \xc8\x99i a altor materiale militare a f\xc4\x83cut ca armata britanic\xc4\x83 s\xc4\x83 aib\xc4\x83 nevoie de mai multe luni pentru a se re\xc3\xaenarma \xc8\x99i a-\xc8\x99i recompleta stocurile de provizii. Introducerea \xc3\xaen fabrica\xc8\x9bie a unor noi echipamente militare a fost am\xc3\xa2nat\xc4\x83 p\xc3\xa2n\xc4\x83 la completarea stocurilor armatei. Solda\xc8\x9bilor care erau evacua\xc8\x9bi de la Dunkerque li s-a ordonat ca s\xc4\x83 distrug\xc4\x83 echipamentele pe care nu le puteau transporta cu ei \xc3\xaen Anglia. Astfel, britanicii au incendiat sau dinamitat vehiculele, astfel \xc3\xaenc\xc3\xa2t s\xc4\x83 nu mai poat\xc4\x83 fi folosite de germani. Lipsa de vehicule de transport dup\xc4\x83 evacuarea de la Dunkerque a fost at\xc3\xa2t de mare \xc3\xaen Regatul Unit, \xc3\xaenc\xc3\xa2t serviciile de specialitate britanice au trebuit s\xc4\x83 recondi\xc8\x9bioneze p\xc3\xa2n\xc4\x83 \xc8\x99i autobuzele trimise la casat pentru a le folosi la transportul trupelor. Aceste autobuze, care nu corespundeau nici dup\xc4\x83 recondi\xc8\x9bionare standardelor de securitate rutier\xc4\x83 din regat, au mai fost folosite chiar \xc8\x99i doi ani mai t\xc3\xa2rziu, \xc3\xaen timpul campaniei din Africa de nord.\n_START_SECTION_\nDunkerque, moralul \xc8\x99i propaganda\n_START_PARAGRAPH_\nEvacuarea reu\xc8\x99it\xc4\x83 de la Dunkerque \xc8\x99i rolul micilor vase care au participat la ac\xc8\x9biune au fost exploatate foarte eficient de propaganda britanic\xc4\x83. La evacuare au participat numeroase vase mici, cele mai multe private, precum vase de pescuit sau de croazier\xc4\x83, dar \xc8\x99i altele precum feriboturi venite de pe Inslulele Man \xc8\x99i din Glasgow. Aceste vase mici, aflate sub supravegherea vaselor militare au traversat Canalul M\xc3\xa2necii de la estuarul r\xc3\xa2ului Tamisa \xc8\x99i din Dover \xc8\x99i au participat activ la evacuare. Fiind capabile s\xc4\x83 se apropie de plaje mai mult dec\xc3\xa2t vasele militare, micile vase au fost folosite ca \xe2\x80\x9enavete\xe2\x80\x9d spre vasele mai mari de transport, lu\xc3\xa2nd solda\xc8\x9bii care \xc3\xaenaintau p\xc3\xa2n\xc4\x83 c\xc3\xa2nd apa le ajungea p\xc3\xa2n\xc4\x83 la umeri \xc3\xaen a\xc8\x99teptarea salv\xc4\x83rii. Termenul \xe2\x80\x9espiritul Dunkirkului\xe2\x80\x9d a fost folosit \xc3\xaen timpul r\xc4\x83zboiului \xc8\x99i \xc3\xaen deceniile care au urmat pentru a desemna solidaritatea britanicilor \xc3\xaen timpuri de restri\xc8\x99te.'